
KISKŐRÖS VÁROS POLGÁRMESTERE


ELŐTERJESZTÉS
(a Képviselő-testület 2025. április 30-i ülésére)


TÁRGY: 	KISKŐRÖS, KOSSUTH LAJOS ÚT 6. SZÁM ALATTI GAZDASÁGI ÉPÜLET INGYENES HASZNÁLATBA ADÁSA AZ ORSZÁGOS MENTŐSZOLGÁLAT RÉSZÉRE


Az Országos Mentőszolgálat Dél-alföldi Regionális Mentőszervezetének (a továbbiakban: OMSZ) igazgatója kérelmet nyújtott be, Kiskőrös Város Önkormányzata tulajdonában lévő Kiskőrös, Kossuth Lajos út 6. szám alatti ingatlan területén lévő gazdasági épület megnevezésű („C” épület) ingyenes használatba vétele érdekében, az egészségügyi alapellátó ügyeleti rendszer egészségügyi eszközeinek regionális központi raktározása céljából.

Az egészségügyi alapellátásról szóló 2015. évi CXXIII. törvény 6/A. §-a és az egészségügyről szóló 1997. évi CLIV. törvény vonatkozó szabályai alapján az ügyeleti ellátás és a betegszállítás állami közfeladat.

Az alapellátási ügyelet is Kiskőrös Város Önkormányzata tulajdonában és a Kiskunhalasi Semmelweis Kórház a Szegedi Tudományegyetem Oktató Kórházának vagyonkezelésében lévő Kiskőrös, Kossuth Lajos út 6. szám alatti „B” épületben működik, így célszerű, hogy az ügyeleti ellátáshoz kapcsolódó egészségügyi eszközellátás raktára is az ingatlan területén legyen. A központi raktározást indokolja továbbá, hogy az OMSZ regionális szervezetének vármegyei szintű területi elosztása szempontjából Kiskőrös központi helyen van.
Az ingatlan területén lévő „C” épület nem képezi a vagyonkezelés tárgyát. Az épület alaprajza az előterjesztés mellékletét képezi.

A nemzeti vagyonról szóló 2011. évi CXCVI. törvény (a továbbiakban: Nvtv.) 11. § (13) bekezdésében foglaltak szerint a nemzeti vagyon ingyenesen kizárólag közfeladat ellátása, a lakosság közszolgáltatásokkal való ellátása, valamint e feladatok ellátásához szükséges infrastruktúra biztosítása céljából az ahhoz szükséges mértékben hasznosítható, valamint adható vagyonkezelésbe.

Kiskőrös Város Önkormányzata Képviselő-testületének az önkormányzati vagyonról, a vagyon hasznosításáról szóló 26/2012. (XII.19.) számú önkormányzati rendeletének 27.§ (4) bekezdésében foglaltak szerint az önkormányzati vagyon használati, hasznosítási jogának ingyenes átengedésére – az átengedés időtartamától függetlenül – értékhatár nélkül, a nemzeti vagyonról szóló törvényben foglaltakra figyelemmel a Képviselő-testület jogosult.

A fentiekre tekintettel javaslom, hogy a Képviselő-testület a határozat-tervezetben foglaltak szerint döntsön.

Kiskőrös, 2025. április 22.
	Domonyi László sk.
	polgármester





HATÁROZAT-TERVEZET

Kiskőrös Város Önkormányzatának Képviselő-testülete
1. 2025. május 01. napjától határozatlan időtartamra, közfeladat ellátására térítésmentes használatba adja az Önkormányzat tulajdonában lévő Kiskőrös 1525/C albetéten nyilvántartott, természetben Kossuth Lajos út 6. szám alatti ingatlan területén lévő gazdasági épület megnevezésű 155 m2 alapterületű épületet, az Országos Mentőszolgálat részére az alapellátási ügyelet egészségügyi eszközeinek raktározására.
1. felhatalmazza a polgármestert a határozat-tervezet mellékletét képező haszonkölcsön-szerződés megkötésére.

Felelős:	polgármester
Határidő:	azonnal
